[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.3.2007

SEC(2007) 302

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο στην ΠΡΟΤΑΣΗ ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού αριθ. 11 περί καταργήσεως των διακρίσεων στον τομέα των τιμών και όρων μεταφοράς, κατ' εφαρμογή του άρθρου 79 παράγραφος 3 της συνθήκης για την ίδρυση της Ευρωπαϊκής Οικονομικής Κοινότητας και του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων Περίληψη της αξιολόγησης αντικτύπου (Κανονισμός (ΕΚ) αριθ. 852/2004 Υγιεινή των τροφίμων - HACCP) {COM(2007) 90 τελικό}{SEC(2007) 301}{SEC(2007) 303}{SEC(2007) 304}

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο στην ΠΡΟΤΑΣΗ ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού αριθ. 11 περί καταργήσεως των διακρίσεων στον τομέα των τιμών και όρων μεταφοράς, κατ' εφαρμογή του άρθρου 79 παράγραφος 3 της συνθήκης για την ίδρυση της Ευρωπαϊκής Οικονομικής Κοινότητας και του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων Περίληψη της αξιολόγησης αντικτύπου (Κανονισμός (ΕΚ) αριθ. 852/2004 Υγιεινή των τροφίμων - HACCP)

Περίληψη

Η πρόταση την οποία συνοδεύει η παρούσα αξιολόγηση αντικτύπου αποτελεί τμήμα της ευρύτατης προσπάθειας για τη μείωση του διοικητικού φόρτου. Ο κανονισμός (ΕΚ) αριθ. 852/2004 για την υγιεινή των τροφίμων ορίζει ότι όλοι οι υπεύθυνοι επιχειρήσεων τροφίμων οφείλουν να σχεδιάσουν, να εφαρμόσουν και να διατηρούν μια μόνιμη διαδικασία ή διαδικασίες σύμφωνα με τις αρχές του Συστήματος Ανάλυσης Κινδύνων και Κρίσιμων Σημείων Ελέγχου (ΗΑCCP). Για να εφαρμοστεί κατάλληλα, η υποχρέωση εφαρμογής διαδικασιών HACCP απαιτεί διεπιστημονική ομάδα προσωπικού που να είναι ικανή, παραδείγματος χάριν, να προσδιορίζει κινδύνους και κρίσιμα σημεία ελέγχου και η οποία να μπορεί να ορίσει κρίσιμα όρια και διαδικασίες παρακολούθησης στα κρίσιμα σημεία. Οι απαιτήσεις αυτές μπορεί να συνεπάγονται σημαντικές ετήσιες δαπάνες σε επίπεδο ΕΕ (που εκτιμάται ότι ανέρχονται σε 220.000.000 ευρώ). Αν και για τις μεγαλύτερες επιχειρήσεις οι δαπάνες αυτές μπορεί να είναι λιγότερο σημαντικές, καθώς μπορεί να αντιπροσωπεύουν ποσοστό μόνον του συνολικού κόστους, οι απαιτήσεις αυτές μπορούν να είναι εξαιρετικά δαπανηρές και να επιβαρύνουν ιδιαίτερα τις μικρότερες επιχειρήσεις (ΜΜΕ).

Λόγω του σημαντικού αντικτύπου στις ΜΜΕ στον οποίο θα οδηγούσε η αυστηρή εφαρμογή των απαιτήσεων HACCP και του γεγονότος ότι ορισμένες επιχειρήσεις μπορούν να παράσχουν το ίδιο επίπεδο υγειονομικής προστασίας με την εφαρμογή όλων των άλλων απαιτήσεων του κανονισμού (ΕΚ) αριθ. 852/2004, χωρίς να υπάρχει ανάγκη να εφαρμοστούν πλήρως οι διαδικασίες HACCP και παρά το έγγραφο καθοδήγησης που επεξηγεί την έκταση στην οποία μπορεί να εφαρμοστεί ευελιξία όσον αφορά το σύστημα HACCP, υπάρχει ανάγκη εξαίρεσης για ορισμένες επιχειρήσεις από όλες τις απαιτήσεις HACCP.

Ο κύριος στόχος της πρωτοβουλίας αυτής είναι να συμβάλει στη στρατηγική της Λισαβόνας για την οικονομική μεγέθυνση και τις θέσεις εργασίας, ιδίως με τη μείωση του επιχειρηματικού κόστους για τις ΜΜΕ στον τομέα των τροφίμων εάν μπορούν να διατηρηθούν τα ίδια επαρκή επίπεδα υγειονομικής προστασίας. Ο επιχειρησιακός στόχος στην περίπτωση αυτή είναι να εξασφαλιστεί ότι οι υποχρεώσεις ενημέρωσης δεν επηρεάζουν δυσανάλογα την καθημερινή λειτουργία των επιχειρήσεων και ότι δεν είναι δυσανάλογα δαπανηρές. Η αξιολόγηση αντικτύπου εκτίμησε τρεις επιλογές πολιτικής για την εκπλήρωση αυτού του στόχου:

Επιλογή 1 Καμία αλλαγή πολιτικής

Επιλογή 2 Εξαίρεση ορισμένων επιχειρήσεων από τις απαιτήσεις HACCP

Επιλογή 3 Κατάργηση των διαδικασιών HACCP για όλες τις επιχειρήσεις

Η επιλογή 3 θέτει σε κίνδυνο τη μη ικανοποίηση του θεμελιώδους στόχου της μη υποβάθμισης των προτύπων. Η επιλογή 1 δεν θα μετέβαλε την επικρατούσα κατάσταση, με την έννοια ότι θα παρέμενε η νομική ανασφάλεια όσον αφορά την υφιστάμενη καθοδήγηση και οι μικρότερες επιχειρήσεις σε αρκετά κράτη μέλη θα εξακολουθούσαν να επιβαρύνονται με περιττό υψηλό κόστος. Η επιλογή 2 φαίνεται να αποτελεί την καλύτερη λύση επειδή συνδυάζει εξαιρέσεις για ορισμένες μικρότερες επιχειρήσεις στον κλάδο των τροφίμων, οι οποίες είναι σε θέση να εξασφαλίσουν το ίδιο επίπεδο προστασίας της υγιεινής των τροφίμων εφαρμόοζντας όλες τις άλλες απαιτήσεις του κανονισμού (ΕΚ) αριθ. 852/2004 με τη σημαντική μείωση του διοικητικού φόρτου. Πρέπει να τονιστεί ότι οι διαθέσιμες ενδείξεις δείχνουν ότι τα πρότυπα υγιεινής των τροφίμων δεν θα μειωθούν και ότι συνεπώς αυτή η εκτίμηση για την εξοικονόμηση κόστους δεν αντισταθμίζεται από άλλες αρνητικές συνέπειες αλλού.